РЕШЕНИЕ ЗА ИЗПЪЛНЕНИЕ НА КОМИСИЯТА
от 6 юли 2011 година
относно спешни мерки, приложими към семената от сминдух и определени семена и бобови растения, внасяни от Египет
(нотифицирано под номер C(2011) 5000)
(текст от значение за ЕИП)
(2011/402/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка i) и член 53, параграф 1, буква б), подточка iii) от него,
като има предвид, че:
(1)
Регламент (ЕО) № 178/2002 определя общите принципи, които като цяло регулират храните и фуражите и в частност тяхната безопасност на равнището на Общността и на национално равнище. В него се предвиждат спешни мерки, когато е очевидно, че дадена храна или фураж, които са внесени от трета страна, има вероятност да представляват сериозен риск за здравето на човека, животните или за околната среда, и че този риск не може да бъде задоволително ограничен чрез мерки, предприети от засегнатата(ите) държава(и)-членка(и).
(2)
На 22 май 2011 г. Германия докладва за появата на огнище на Escherichia coli, произвеждаща шига токсин (STEC), серотип O104:H4 в северната част на Германия. Въз основа на епидемиологичните проучвания и лабораторните изследвания източникът на замърсяването може да се свърже с консумацията на покълнали семена, произведени в стопанство южно от Хамбург.
(3)
На 15 юни 2011 г. Франция докладва за появата на огнище в Бордо, Франция, което според предварителните резултати е причинено от същия щам E. coli (Escherichia coli, произвеждаща шига токсин (STEC), серотип O104:H4) като открития в Германия. Подобно на случая в Германия проучванията сочат, че е възможно огнището да е резултат от консумацията на покълнали семена.
(4)
Допълнителни индикации сочат, че сухите семена, използвани за получаване на кълновете, биха могли да бъдат първопричината за огнищата в Германия и Франция. С цел да се установи произходът на замърсяването Комисията започна действия за обратно проследяване, координирани от Европейския орган за безопасност на храните (EFSA) и съгласувани с Европейския център за профилактика и контрол върху заболяванията и Световната здравна организация. На 5 юли 2011 г. EFSA публикува окончателния си доклад. В доклада се посочва, че сравнението на информацията от обратното проследяване за огнищата във Франция и Германия води до заключението, че най-вероятната обща връзка е партида семена от сминдух, внесена от Египет, въпреки че не може да бъде изключено това да се дължи и на други партиди. Предвид възможните тежки последици за здравето на човека, причинени от експозицията на малки количества от замърсения материал, и в отсъствието на информация относно източника и пътя на замърсяването, както и относно възможното кръстосано замърсяване, като целесъобразно се налага всички партиди на идентифицирания износител да се считат за подозрителни.
(5)
Освен това настоящите действия за обратно проследяване подкрепят хипотезата, че има връзка между огнищата и че възникването им се дължи на вноса на семена от сминдух, които са били замърсени при вноса в ЕС или преди това. Замърсяването на семената с щама E. coli O104:H4 е отражение на производствен процес, който е допуснал замърсяване с фекален материал от човешки и/или животински произход. Кое е точното звено от хранителната верига, в което е настъпило замърсяването, е все още неясно, както и не е известно дали междувременно замърсяването е било отстранено. В държавите-членки ще се събират допълнителни микробиологични проби, които да допълнят доказателствата от епидемиологичните проучвания, както е предвидено в член 8 от Директива 2003/99/ЕО на Европейския парламент и на Съвета от 17 ноември 2003 г. относно мониторинга на зоонозите и заразните агенти, причиняващи зоонози, за изменение на Решение 90/424/ЕИО на Съвета и за отмяна на Директива 92/117/ЕИО на Съвета (2).
(6)
Въз основа на принципа за предпазливост е необходимо временно да бъде забранен също така вносът на всички семена и бобови растения, произхождащи от Египет и посочени в приложението, с цел да се осигури времето, необходимо за по-нататъшната оценка на тяхната безопасност. Очевидно е, че експозицията на малки количества от замърсен материал и от други семена и бобови растения е възможно да има тежки последици за здравето на човека и че липсва прецизна информация относно техния точен произход в Египет и относно пътя на замърсяването, както и относно възможното кръстосано замърсяване.
(7)
Поради това е целесъобразно на равнището на Европейския съюз да бъдат приети определени предпазни спешни мерки с цел да се гарантира, че държавите-членки ще приемат всички необходими мерки да изтеглят от пазара на ЕС всички партиди семена от сминдух, внесени от Египет през периода 2009-2011 г. и посочени в уведомленията от Системата за бързо предупреждение за храни и фуражи във връзка с действията за обратно проследяване, да вземат проби от тях и след това да ги унищожат и временно да спрат вноса от Египет на всички семена и бобови растения, посочени в приложението към настоящото решение.
(8)
С цел да се осигури времето, необходимо на компетентните органи на Египет да предоставят обратна информация и да разгледат приемането на целесъобразни мерки за управление на риска, временното спиране на вноса следва да бъде в сила поне до 31 октомври 2011 г.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните.
ПРИЕ НАСТОЯЩОТО РЕШЕНИЕ ЗА ИЗПЪЛНЕНИЕ:
Член 1
Държавите-членки приемат всички необходими мерки, така че всички партиди семена от сминдух, внесени от Египет през периода 2009-2011 г. и посочени в уведомленията от Системата за бързо предупреждение за храни и фуражи във връзка с действията за обратно проследяване, да бъдат изтеглени от пазара и унищожени. В съответствие с член 8 от Директива 2003/99/ЕО от засегнатите партиди се вземат проби.
Член 2
Допускането за свободно обращение в ЕС на семената и бобовите растения от Египет, посочени в приложението, се забранява до 31 октомври 2011 г.
Член 3
Мерките, определени в настоящото решение, преминават редовна преоценка въз основа на предоставените от Египет гаранции и на резултатите от проведените от държавите-членки аналитични изследвания и проучвания.
Член 4
Адресати на настоящото решение са държавите-членки.
Съставено в Брюксел на 6 юли 2011 година.